Boris Johnson forsætisráðherra Bretlands í heitum umræðum á breska þinginu , væntanlega gegn helsta keppinauti sínum , Jeremy Corbyn leiðtoga Verkamannaflokksins . Í dag ganga Bretar til kosninga sem gætu orðið þær mikilvægustu í nútímasögu landsins og er af því tilefni áhugavert að fylgjast með hvaða kjördæmi geta ráðið úrslitum . Boris Johnson forsætisráðherra og leiðtogi Íhaldsflokksins segist þurfa 9 sæti til viðbótar til að koma samningi sínum við Evrópusambandið um hvernig útgöngu Bretlands úr sambandinu skuli háttað í gegn um þingið . Hefur hann lagt áherslu á það í kosningunum , auk loforða um aukinn stuðning við uppbyggingu lestarsamgangna og við lögregluna ásamt ótal öðrum málum . Jeremy Corbyn leiðtogi Verkamannaflokksins hefur hins vegar neitað að taka afstöðu til þess hvort Bretland eigi að ganga úr sambandinu , og sagt ætla að semja upp á nýtt og láta svo kjósa um samninginn . Hann hefur jafnframt lagt áherslu á að styrkja ríkissjúkrakerfi landsins , NHS , ásamt því að þjóðnýta járnbrautakerfi og aðra samgönguinnviði . Þannig gætu Frjálslyndir Demókratar og Skoski þjóðarflokkurinn náð að græða á sterkri andstöðu stórs hóps kjósenda við útgöngu Bretlands , öðru nafni nefnt Brexit , meðan einnig gæti stuðningsflokkur Nigel Farage , Brexit flokkurinn haft áhrif á kosningarnar en hann býður sig fram í kjördæmum sem Íhaldsflokkurinn náði ekki í síðustu kosningum . Bresku kosningarnar eru í raun 650 aðskildar kosningar í einmenningskjördæmum sem sum hver hafa áratugum saman verið örugg vígi sumra flokkana en nú gæti sterk staða til að mynda Verkamannaflokksins í norður hluta Englands verið að rofna vegna stuðnings margra hefðbundinna stuðningsmanna flokksins við útgöngu úr Evrópusambandinu . 320 þingsæti gætu dugað til að mynda meirihluta Miðað við þennan fjölda þyrfti Íhaldsflokkurinn að ná 326 þingsæti til að hafa hreinan meirihluta , en þá er ekki tekið tillit til þess að bæði þingforsetinn , og þrír aðrir þingmenn sem sjá um stjórn þingsins kjósa ekki . Þess utan náði Sinn Fein , flokkur lýðveldissinna á Norður Írlandi 9 þingsætum í síðustu kosningum , en þar sem flokkurinn neitar að viðurkenna yfirráð bresku krúnunnar á Írlandi tekur hann ekki sæti á þinginu né sver Drottningunni þann hollustueið sem til þess þarf . Svo um 320 þingsæti gætu dugað til að hafa meirihluta , en í kosningunum í júní 2017 náði Íhaldsflokkurinn 317 þingsætum , en þurfti að semja við Lýðræðissinnaða sambandssinna á Norður Írlandi um meirihluta . Sá flokkur er algerlega á móti útgöngusamningi Boris við ESB , þar sem hann gerir ráð fyrir að um tíma verði Norður Írland áfram innan tollakerfis Evrópusambandsins , með uppsetningu tollahliða á milli eyjanna Stóra Bretlands og Írlands . Í umfjöllun CNN eru tekið saman þau 20 þingsæti sem gætu ráðið úrslitum , til að mynda ríka úthverfið Kensington , sem Verkamannaflokkurinn náði með 20 atkvæðum á móti Íhaldsflokknum í síðustu kosningum , og Dudley North , sem þeir náðu með 22 atkvæðum , en það síðarnefnda studdi útgöngu Bretlands úr ESB og er í sterkustu vígjum Verkamannaflokksins í norður Englandi . Sigur Íhaldsflokksins í þessum kjördæmum , sem og í Norfolk North , Sedgefield og Walsall South , væri sterk vísbending um að Íhaldsflokkurinn væri að ná markmiði sínu um að byggja upp hreinan meirihluta gegn klofnum andstæðingum útgöngu sem gætu skipt atkvæðum sínum milli fleiri flokka . Munar oft örfáum atkvæðum Ef Verkamannaflokkurinn nær kjördæmum eins og Southampton , Itchen , þar sem Íhaldsflokkurinn náði 31 atkvæða meirihluta í síðustu kosningum gæti hins vegar stefnt í að stjórnarandstaðan muni myna nýjan meirihluta eftir kosningarnar . Sama á við um kjördæmið Hastings and Rye , sem Íhaldsmenn náðu með 346 atkvæðum , en þingmaður flokksins sagði sig úr honum eftir átök við Boris . Önnur kjördæmi sem Verkamannaflokkurinn þyrfti að sigra í væru Chipping Barnett , en meirihlutinn þar studdi áframhaldandi veru í ESB þó Íhaldsmenn sigruðu það með 353 atkvæðum í síðustu kosningum . Kjördæmið Middelsborough South and East Cleveland er svo eitt þeirra kjördæma sem Verkamannaflokkurinn gat lengi treyst á en töpuðu í síðustu kosningum en íbúar þess kusu í miklum mæli með útgöngu úr ESB í þjóðaratkvæðagreiðslunni . Loks ef Verkamannaflokkurinn næði Kingswood sem er rétt utan við Bristol borg sem studdi áframhaldandi veru í ESB með miklum meirihluta gæti stefnt í stórsigur flokksins . Þingmaður í kjördæmi Margrétar Thatcher hætti í Verkamannaflokknum vegna gyðingaandúðar Frjálslyndir Demókratar , sem hafa þá stefnu að hreinlega hætta við Brexit , leggja áherslu á að vinna til að mynda auðuga úthverfið Richmond Park , sem þeir héldu með 45 atkvæðum síðast en þar gæti stefna flokksins um útgönguna fallið í frjóan jarðveg . Önnur kjördæmi sem þeir setja stefnuna á eru Chelsey and Fulham og St. Ives í Cornwall . Loks er kjördæmið Finchley and Golders Green , sem er nokkurn vegin gamla kjördæmi Margaret Thatcher fyrverrandi forsætisráðherra Bretlands , líklegt til að falla þeim í skaut en fyrrum þingmaður Verkamannaflokksins fyrir kjördæmið , Luciana Berger , býður sig nú þar fram fyrir Frjálslynda demókrata . Gekk hún úr Verkamannaflokknum vegna óánægju með neikvæða orðræðu um gyðinga sem sögð er hafa þrifist þar innanhús , en í þessu kjördæmi er eitt hæsta hlutfall íbúanna gyðingar í Bretlandi . Lýðveldissinnar fara ekki gegn hvorum öðrum í Norður Írlandi Kjördæmi sem áhugavert er að fylgjast með í Skotlandi eru til að mynda North East Fife , Renfrewshire East og West Aberdeenshireand Kincardine , en í því síðasta er mjög jafnt milli allra stóru flokkanna þriggja auk Skoska þjóðarflokksins . Á Norður Írlandi eru svo Belfast North og Belfast South , en í báðum kjördæmum reyna lýðveldissinnar að ná meirihluta með því að Sinn Fein býður sig einn fram í norðrinu en hófsamari flokkurinn SDLP býður sig fram án keppni frá Sinn Fein í suðrinu . Önnur kjördæmi sem er þess virði að fygljast sérstaklega með þegar niðurstöður eru birtar hver af fætur annarri í nótt eru til að mynda Hartlepool sem stjórnarformaður Brexit flokksins , Richard Tice stefnir á , en UKIP flokkurinn sem hann klauf sig frá náði öðru sæti þar 2015 . Isle of Wight ætti að vera öruggt þingsæti fyrir Íhaldsmenn en Græningjar sem halda nú þingsætinu Brighton Pavilion leggja áherslu á að reyna að bæta eyjunni við sig . Loks er þingsæti Boris Johnson , Uxbridge and South Ruislip , þar sem ungur nemandi fer gegn honum , en það er óþekkt í sögu Bretlands að sitjandi forsætisráðherra tapi þingsæti sínu .